এম এস শহিদ : বাংলাদেশের এমন অনেক স্থান বা জায়গা রয়েছে যেখানে পর্যটনকেন্দ্র গড়ে তুললে দেশি-বিদেশি পর্যটকদের দৃষ্টি আকৃষ্ট করা সম্ভব। বঙ্গোপসাগরে অবস্থিত এমনই একটি দ্বীপ সোনাদিয়া। স্রষ্টার নিপুন হাতে গড়া প্রকৃতির অপরূপ সৌন্দর্য ঘেরা দ্বীপ সোনাদিয়া বাংলাদেশের সর্বদক্ষিণের সীমান্তবর্তী জেলা কক্সবাজারের দ্বীপাঞ্চলীয় জনপদ মহেশখালী কুতুবজোম ইউনিয়নের একটি দ্বীপ। তবে প্রবাল দ্বীপ সেন্ট মার্টিনের মতো এখানে তেমন জনবসতি গড়ে ওঠেনি। তারপরও চারদিকে সাগর আর মাঝখানে চিরহরিৎ ঝাউ-কেউড়ার বনে ঘেরা সোনাদিয়া দেখেলে প্রাণটা জুড়িয়ে যায়। এক হাজার ২১৫ প্রজাতির বৈচিত্র্যময় জীবের বসবাস রয়েছে এ দ্বীপে। তন্মধ্যে শামুক ১৬২টি, কাঁকড়া ২১টি, উদ্ভিদ ৫৬৭টি, চিংড়ি ১৯টি, লবস্টার দুটি, মাছ ২০৭টি, উভচর ১২টি, সরীসৃপ ১৯টি এবং পাখির প্রজাতি আছে ২০৬টি। জলাবায়ুর বিরূপ প্রভাব ও পরিববেশগত বিপর্যয়ের কারণে এসব জীববৈচিত্র্য ক্রমশ বিলুপ্ত হতে চলেছে। এ দ্বীপে চামচঠুটো কাদাখোঁচা পাখির একটি উল্লেখযোগ্য অংশ শীতকালে দেখা যায়। ৪ হাজার ৯২৮ হেক্টর জমির ওপর পূর্ব-পশ্চিম লম্বালম্বি বঙ্গোপসাগরের উত্তাল তরঙ্গমালার মধ্যে অপরূপ সৌন্দর্যঘেরা দ্বীপ সোনাদিয়ার অবস্থান। সোনাদিয়ায় ব্যক্তিমালিকানাধীন জমির পাশাপাশি শুঁটকি মহাল, চিংড়ি চাষ ছাড়াও প্রাকৃতিক বনায়ন ও বালুময় চরাঞ্চল রয়েছে। এখানে রয়েছে নয়নাভিরাম প্যারাবন এবং কোলাহলমুক্ত সৈকত। লাল কাঁকড়া, নানা প্রজাতির সামুদ্রিক কাছিম দ্বীপটির সৌন্দর্যকে আরও বাড়িয়ে দিয়েছে। হজরত মারহা আওলিয়ার মাজার ও তার আদি ইতিহাস, সাগরবক্ষে জেলেদের মাছ ধরার দৃশ্য, সূর্যাস্তের দৃশ্য, প্যারাবন বেষ্টিত আঁকাবাঁকা নদীপথে নৌকা ভ্রমণ ও স্পিডবোটে চড়ে মহেশখালী চ্যানেল হয়ে সাগরের মাঝপথে বঙ্গোপসাগরের দৃশ্য অবলোকন পর্যটকদের জন্য বিশেষ আকর্ষণ।